“สตช.” ตั้งศูนย์ “กอรฉ.” ดูแลสถานการณ์ฉุกเฉิน พร้อมจัดกำลัง ตร. รับม็อบราชประสงค์
“สำนักงานตำรวจแห่งชาติ” ตั้งศูนย์ “กอรฉ.” ดูแลสถานการณ์ฉุกเฉิน พร้อมจัดกำลัง ตร. รับม็อบราชประสงค์
“สำนักงานตำรวจแห่งชาติ” ตั้งศูนย์ “กอรฉ.” ดูแลสถานการณ์ฉุกเฉิน พร้อมจัดกำลัง ตร. รับม็อบราชประสงค์
15 ต.ค. 2563

พล.ต.ต.ยิ่งยศ เทพจำนงค์ โฆษกสำนักงานตำรวจแห่งชาติ (โฆษก สตช.) เปิดเผยว่า บ่ายวันนี้ (15 ต.ค.63) จะมีการเปิดกองอำนวยการร่วมสถานการณ์ฉุกเฉินที่มีความร้ายแรง (กอรฉ.) โดยมีหน่วยร่วมปฏิบัติ ประกอบด้วย ทหาร และข้าราชการพลเรือน ซึ่งทั้งหมดมีสถานะเป็นพนักงานเจ้าหน้าที่ โดยมีผู้บัญชาการตำรวจแห่งชาติ (ผบ.ตร.) เป็นผู้ควบคุมบังคับบัญชา
“จะมีวาระชี้แจงกับพี่น้องประชาชน และสื่อมวลชนทุกวัน เบื้องต้นกำหนดเวลาประจำวันไว้ที่ 10.00 น. จะมาคุยกันถึงแนวทางการปฏิบัติ และผลการปฏิบัติประจำวัน” โฆษก สตช.ระบุ
พร้อมกันนี้ ได้ขอความร่วมมือประชาชนให้ปฏิบัติตามประกาศสถานการณ์ฉุกเฉินในการงดการชุมนุม การเคลื่อนย้ายคน โดยตั้งแต่วันนี้ ตำรวจจะมีการตั้งจุดตรวจความมั่นคงเพื่อระงับยับยั้งการเดิมทางมารวมตัวกัน ซึ่งอาจทำให้การจราจรได้รับผลกระทบบ้าง แต่จะพยายามทำให้เกิดผลกระทบกับการใช้ชีวิตประจำวันของประชาชนให้น้อยที่สุด
สำหรับกรณีที่มีการชุมนุมเกิน 5 คน แต่เป็นการจัดงานสังสรรค์ หรือการจัดประชุม ที่ไม่เกี่ยวข้องกับเรื่องทางการเมืองนั้น พล.ต.ต.ยิ่งยศ ยืนยันว่า ในเจตนารมณ์ของกฎหมาย เฉพาะเพื่อป้องกันไม่ให้มีการชุมนุมทางการเมืองจนเกิดผลกระทบร้ายแรงต่อสังคม ดังนั้นหากเป็นการใช้ชีวิตตามปกติ ไม่ได้ขัดเจตนารมณ์ของกฎหมาย ก็ถือว่าทำได้ ไม่ได้เป็นการฝืนหรือขัดต่อ พ.ร.ก.ฉุกเฉินฯ
อย่างไรก็ดี หากวันนี้มีการรวมตัวกันตามที่แกนนำนัดหมายที่บริเวณแยกราชประสงค์ จะถือว่าเป็นการฝ่าฝืน พ.ร.ก.ฉุกเฉินฯ ซึ่งเจ้าหน้าที่ตำรวจจะต้องดำเนินการไปตามขั้นตอนของกฎหมาย แต่ในเบื้องต้นนี้จะพยายามระงับยับยั้งไม่ให้เกิดการชุมนุมขึ้น ถ้ายังฝ่าฝืน หรือไม่สามารถหลีกเลี่ยงได้ก็ต้องมีการควบคุมตัวตามกฎหมาย
“เราถือว่าได้แจ้งเตือนแล้ว ประกาศแล้ว ว่ามีข้อกำหนดอย่างไร โดยเฉพาะกรณีการรวมตัวกันเกินกว่า 5 คนในการชุมนุมทางการเมือง ถ้ายังมีการฝ่าฝืน เราจะดำเนินการไปตามกฎหมาย” โฆษก สตช.ระบุ
ทั้งนี้ เชื่อว่าเมื่อมีการออกประกาศตาม พ.ร.ก.ฉุกเฉินแล้ว ประชาชนส่วนหนึ่งจะเคารพกฎหมาย แต่อย่างไรก็ดี ตำรวจจะไม่ประมาท เพราะหากมีการรวมตัวก็มีความพร้อมที่จะปฏิบัติกับกลุ่มผู้ชุมนุม ด้วยหลัก 1.เป็นไปตามสิทธิมนุษยชน 2.เป็นไปตามข้อกำหนดของกฎหมาย โดยจะปฏิบัติอย่างดีที่สุด
“ถ้ารวมพล เราจะต้องทำอย่างดีที่สุดเพื่อไม่ให้มีการรวมตัวกันก่อน ด้วยการระงับ จัดการเดินทางที่คาดว่าจะเข้ามารวมตัวกันก่อน ตรงนี้เรามีแผนอยู่แล้ว เมื่อเช้า ผบ.ตร.เรียกหน่วยงานที่เกี่ยวข้องประชุมแล้ว บ่ายโมงจะเปิด กอร.ฉ. และเชิญหน่วยงานที่เกี่ยวข้องมาร่วมปฏิบัติด้วย เราเชื่อว่าหน่วยงานที่ร่วมปฏิบัติจะสร้างความเข้มแข็งในการดำเนินการตามกฎหมายให้แก่เรา” พล.ต.ต.ยิ่งยศ กล่าว
สำหรับการจัดกำลังเจ้าหน้าที่ จะขึ้นกับการประเมินสถานการณ์ ซึ่งขณะนี้ได้เตรียมกำลังไว้ส่วนหนึ่งอยู่ในที่ตั้ง เมื่อมีประชาชนมาชุมนุมจำนวนมาก ก็จัดกำลังเจ้าหน้าที่ให้มีความสอดคล้องกับจำนวนของผู้ชุมนุม
โฆษก สตช.ยังกล่าวถึงการจับกุมแกนนำและผู้ร่วมชุมนุมว่า ล่าสุด ผู้ต้องหาที่เจ้าหน้าที่ตำรวจควบคุมตัวไว้มีทั้งหมด 22 คน อยู่ที่กองบังคับการตำรวจตระเวนชายแดน ภาค 1 แบ่งเป็น 2 ส่วน คือ ผู้ต้องหาที่ 1-4 เป็นกลุ่มแกนนำ ส่วนผู้ต้องหาที่ 5-22 เป็นผู้ฝ่าฝืน พ.ร.ก.ฉุกเฉินฯ และยืนยันว่ายังไม่มีชื่อของนายภาณุพงศ์ จาดนอก (ไมค์ ระยอง) อยู่ในรายชื่อผู้ถูกจับกุม ทั้งนี้ ตำรวจกำลังอยู่ระหว่างการตรวจสอบเพิ่มเติม ซึ่งหากมีหมายจับรายใดเพิ่ม ก็จะดำเนินการตามขั้นตอนทางกฎหมายต่อไป
ขณะเดียวกันตำรวจยังคงติดตามความเคลื่อนไหวของแกนนำชุดใหม่ที่จะมารับช่วงต่อจากแกนนำที่ถูกจับกุมตัว หากมีการเคลื่อนไหวชักชวนคนมาร่วมชุมนุมก็จะต้องถูกดำเนินคดี
ส่วนคำสั่งช่วยราชการนายตำรวจระดับสูง 3 นาย ประกอบด้วย พล.ต.ต.สมประสงค์ เย็นท้วม รองผู้บัญชาการตำรวจนครบาล (รอง ผบช.น.), พล.ต.ต.ปราศรัย จิตตสนธิ ผู้บังคับการนครบาล 1 (ผบก.น.1) และ พล.ต.ต.มานพ สุคนธ์ธนพัฒน์  ผู้บังคับการอารักขาและควบคุมฝูงชน (ผบก.อคฝ.) มาปฏิบัติรชการที่ศูนย์ปฎิบัติการ สำนักงานตำรวจแห่งชาติ (ศปก.ตร.) นั้น ขณะนี้ยังไม่พบความผิด แต่เป็นการเรียกมาสืบสวนตรวจสอบข้อเท็จจริงว่านายตำรวจทั้ง 3 ปฏิบัติตามแผนรักษาความสงบเรียบร้อยหรือไม่ ส่วนจะต้องมีผู้บังคับบัญชาระดับสูงกว่านี้รับผิดชอบหรือไม่นั้น หากพบข้อบกพร่องหลังจากนี้ก็จะดำเนินการตามระเบียบขั้นตอน